钦定古今图书集成/明伦汇编/氏族典/第393卷 > 李廌
## 钦定古今图书集成/明伦汇编/氏族典/第393卷 > 李廌

按《宋史李廌传》：“廌字方叔，其先自郓徙华廌，六岁而
孤，能自奋立。少长，以学问称乡里，谒苏轼于黄州，贽
文求知，轼谓其笔墨澜翻，有飞沙走石之势，拊其背
曰：‘子之才，万人敌也，抗之以高节，莫之能御矣’。廌再
拜受教。而家素贫，三世未葬，一夕，抚枕流涕曰：‘吾忠
孝焉是学，而亲未葬，何以学为’？”且而别轼，将客游四
方，以蒇其事。轼解衣为助，又作诗以劝风义者。于是
不数年，尽累世之丧三十馀，柩归定华山下，范镇为
表墓以美之，益闭门读书。又数年再见轼，轼阅其所
著，叹曰：“张耒、秦观之流也。”乡举试礼部，轼典贡举，遗
之赋诗以自责。吕大防叹曰：“有司试艺，乃失此奇才
耶！”轼与祖禹谋曰：“廌虽在山林，其文有锦衣玉食气，
弃奇宝于路隅，昔人所叹，我曹得无意哉！”将同荐诸
朝。未几，相继去国，不果。轼亡，廌哭之恸，曰：“吾愧不能
死知己，至于事师之勤，渠敢以生死为间！”即走许、汝
间，相地卜兆授其子，作文祭之曰：“皇天后土，鉴一生
忠义之心；名山大川，还万古英灵之气。”词语奇壮，读
者为悚。中年绝进取意，谓颍为人物渊薮，始定居长
社，县令李佐及里人买宅处之。卒，年五十一。廌喜论
古今治乱，条畅曲折，辩而中理。当喧溷仓卒间，如不
经意，睤睨而起，落笔如飞驰。元祐求直言，上忠谏书、
《忠厚论》，并献《兵鉴》二万言。论西事，朝廷擒羌酋鬼章，
将致法，廌深论利害，以为杀之无益，愿加宽大，当时
韪其言。